PF ออกหุ้นกู้ 2 ชุด มูลค่า 1.5 พันลบ. ขายรายใหญ่ 4-6 ก.ค.นี้
PF ออกหุ้นกู้ 2 ชุด มูลค่า 1.5 พันลบ. ขายรายใหญ่ 4-6 ก.ค.นี้ หวังระดมทุนเพื่อเป็นเงินทุนหมุนเวียน รองรับการขยายธุรกิจ
16 มิ.ย. 2560

บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท ครั้งที่ 2/2560 มูลค่าไม่เกิน 1,500 ล้านบาท
โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 4-6 ก.ค.60 ผ่านบล.โกลเบล็ก บล.เคที ซีมิโก้ บล.เคจีไอ(ประเทศไทย) และ บล.โนมูระ พัฒนสิน ซึ่งเป็นผู้จัดการการจัดจำหน่ายหุ้นกู้ครั้งนี้
สำหรับหุ้นกู้ดังกล่าวแบ่งเป็น 2 ชุด ชุดที่ 1 มูลค่าไม่เกิน 1,000 ล้านบาท อายุ 2 ปี ครบกำหนดไถ่ถอนวันที่ 7 ก.ค.62 อัตราดอกเบี้ยคงที่ร้อยละ 5.00 ต่อปี ชำระดอกเบี้ยทุกๆ 3 เดือนตลอดอายุหุ้นกู้ ส่วนชุดที่ 2 มูลค่าไม่เกิน 500 ล้านบาท อายุ 3 ปี 9 เดือน ครบกำหนดไถ่ถอนวันที่ 7 เม.ย.64 อัตราดอกเบี้ยคงที่ร้อยละ 5.70 ต่อปีชำระดอกเบี้ยทุกๆ 3 เดือนตลอดอายุหุ้นกู้
โดยบริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปใช้เพื่อเป็นเงินทุนหมุนเวียนในการดำเนินงานและรองรับการขยายธุรกิจของบริษัท และ/หรือ เพื่อซื้อที่ดินในการพัฒนาโครงการของบริษัท และ/หรือ ชำระคืนหุ้นกู้ที่จะครบกำหนดไถ่ถอน
อนึ่ง บริษัท ทริส เรทติ้ง จำกัด จัดอันดับความน่าเชื่อถือของผู้ออกหุ้นกู้ที่ BB+/Stable เมื่อวันที่ 18 พ.ค.59
 